Sa nhar is-Sibt li ġej se jkunu tħallsu ’l fuq minn €1.12 miljun f’benefiċċji soċjali marbuta mal-Covid-19. Dan tħabbar waqt konferenza stampa indirizzata mill-Ministru għall-Familja, Drittijiet tat-Tfal u Solidarjetà Soċjali Michael Falzon, u s-Segretarju Permanenti Mark Musù. Il-benefiċċji qed jingħataw taħt erba’ skemi; il-benefiċċju għall-ġenituri li jaħdmu fis-settur privat li jibqgħu impjegati, pero ma jistgħux jidħlu għax-xogħol minħabba li jridu jieħdu hsieb it-tfal, u mhux possibbli jsir teleworking, benefiċċju għal persuni b’diżabbiltà li jaħdmu mal-privat u jingħataw parir jibqgħu d-dar minħabba l-kundizzjoni tagħhom. It-tielet benefiċċju jingħata f’każ li wieħed jitlef l-impjieg, fejn jingħata benefiċċju adizzjonali biex ikun ogħla minn dak li jitħallas f kundizzjonijiet normali bħala benefiċċju tal-qgħad. Ir-raba’ benefiċċju, mħabbar iktar tard mid-Deputat Prim Ministru, huwa l-benefiċċju mediku għall-persuni vulnerabbli. Kien spjegat kif f’inqas minn ġimgħa minn meta l-Prim Ministru ħabbar l-ewwel tliet benefiċċji, sar l-ittestjar mill-MITA fuq l-infrastruttura diġitali, u ħarġu l-applikazzjonijiet online. Ġimgħa wara saru l-ewwel pagamenti lil dawk li laħqu applikaw. Intqal li l-ħlasijiet qed isiru kull ġimgħa, u jingħataw fl-ordni skont min applika l-ewwel. Illum sar it-tieni proċess tal-ħlas tal-pagamenti, fejn dawk it-talbiet li laħqu ġew iproċessati, se jirċievu l-pagament s’għada f’każ li dan se jidħol fil-kont tal-bank, u sas-Sibt li ġej għal dawk li se jirċievu ċekk. Kien iċċarat li mhuwa se jkun hemm l-ebda qtugħ għall-benefiċċjarji mill-benefiċċji oħra li seta’ kienu qed jieħu diġà.